|  |
| --- |
| **Budapest Főváros VII. kerület Erzsébetváros Önkormányzata**  **Gergely József alpolgármester** |

Iktatószám:

Napirendi pont: ........

Előterjesztve: Kerületfejlesztési Bizottsághoz  
Közrendvédelmi és Környezetvédelmi Bizottsághoz

**ELŐTERJESZTÉS**

**A Képviselő-testület 2010. június 25-ei rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …../2010. (……….) önkormányzati rendelete az üzletek éjszakai nyitva tartási rendjéről |

**Készítette:**

Csüllög Szilvia

Ügyfélszolgálati Iroda vezetője

**Törvényességi szempontból kifogást nem emelek:**

Dr. Kálmán Zsuzsanna

címzetes főjegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Gergely József alpolgármester** |

**Tisztelt Képviselő-testület!**

Erzsébetváros lakóitól folyamatosan érkeznek panaszok, bejelentések a kerületben lévő vendéglátóhelyek, kerthelyiségek működésével; elsősorban az éjszakai, hajnali órákban távozó vendégek hangoskodásával, utcai viselkedésükkel kapcsolatban, mely zavarja nyugalmukat, éjszakai pihenésüket.

A T. Képviselő-testület előtt ismert probléma orvoslására nyújthat lehetőséget a kereskedelemről szóló 2005. évi CLXIV törvény 6. § (4) bekezdésében foglalt önkormányzati rendelet-alkotási felhatalmazás:

*„(4) A települési (Budapesten a kerületi) önkormányzat képviselő-testülete a helyi sajátosságok figyelembevételével az üzletek éjszakai (22 óra és 6 óra közötti) nyitvatartási rendjét rendeletben szabályozhatja.”*

Ezen felhatalmazás alapján T. Képviselő-testületnek lehetősége nyílik a kerületben működő egyes üzletek nyitva tartásának rendeleti úton történő korlátozására.

A rendeleti szabályozásnak figyelemmel kell lenni arra, hogy az üzletek üzemeltetőinek vállalkozási szabadsághoz fűződő jogának a korlátozása a lakók egészséges, nyugodt lakókörnyezethez, a pihenéshez való joga biztosítása érdekében csak a szükséges mértékben történhet.

Fentiekre való tekintettel, kérem a T. Képviselő-testületet, hogy a rendelet-tervezetet szíveskedjék elfogadni.

**Budapest, 2010. június 16.**

Gergely József

**Budapest Főváros VII. kerület Erzsébetváros Önkormányzata Képviselő-testületének …../2010. (……….) önkormányzati rendelete az üzletek éjszakai nyitva tartási rendjéről**

Budapest Főváros VII. kerület Erzsébetváros Önkormányzatának Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében, valamint a kereskedelemről szóló 2005. évi CLXIV. törvény 6. § (4) bekezdésében és a 12. § (5) bekezdésében kapott felhatalmazás alapján az alábbi rendeletet alkotja:

**Területi és tárgyi hatály**

**1. §** A rendelet hatálya kiterjed Budapest Főváros VII. kerület közigazgatási területén lévő üzletre és az üzlet homlokzatával érintkező – kereskedelmi tevékenység végzésére szolgáló – területre.

**Értelmező rendelkezések**

**2. §** E rendelet alkalmazásában **ü*zlet*** a kereskedelemről szóló  *2005. évi CLXIV. törvény 2. § 27.* pontjában szereplő meghatározás.

**Az egyes üzletek éjszakai nyitva tartásának rendjéről**

**3. §** Az 1. §-ban meghatározott üzlet 24 - 06 óra között nem tarthat nyitva.

**A rendelet megsértése esetén alkalmazandó szankciók**

**4. §** Az e rendeletben foglalt szabályok megsértésének esetén a kereskedelemről szóló 2005. évi CLXIV. törvény 9. § (4) bekezdése, a kereskedelmi tevékenységek végzésének feltételeiről szóló 210/2009. (IX.29.) Kormány rendelet 27. § (1)-(2) és (4) bekezdése, valamint az egyes szabálysértésekről szóló 218/1999.(XII.28.) Kormány rendelet 76. §-a alapján kell eljárni.

**Időbeli hatály**

**5. §** E rendelet hatálya kiterjed az év minden napjára, kivéve december 31. napján 24 órától január 1. 06 óráig terjedő időszak.

**Záró rendelkezések**

**6. §** (1) E rendelet 2010. július 1. napján lép hatályba.

(2) Jelen rendelet hatályba lépésével egyidejűleg hatályát veszíti a Budapest Főváros VII. kerület Erzsébetváros Önkormányzata Képviselő-testületének 30/2007. (XII.17.) számú rendelete.

(3) E rendelet a belső piaci szolgáltatásokról szóló, az Európai Parlament és Tanács 2006/123/EK irányelvnek való megfelelést szolgálja.

Budapest, 2010. június

**dr. Kálmán Zsuzsanna Hunvald György**

címzetes főjegyző polgármester

**Általános indokolás**

Budapest minden belső kerületében érdekkülönbség figyelhető meg a nyugodt lakókörnyezetet igénylő lakók, valamint a szórakozni, kikapcsolódni vágyók és a vendéglátóhelyek üzemeltetői között. Míg a lakók érthető módon nyugalomra, pihenést nyújtó környezetre vágynak, addig a minőségi vendéglátóhelyek hozzájárulnak egy-egy városrész arculatához, hangulatához, odavonzzák az érdeklődőket, színesítik a kerületet, gazdagítják a közösséget.

Erzsébetváros lakóitól folyamatosan érkeznek panaszok, bejelentések a kerületben lévő vendéglátóhelyek, kerthelyiségek működésével, elsősorban az éjszakai, hajnali órákban távozó vendégek hangoskodásával, utcai viselkedésükkel kapcsolatban, mely zavarja nyugalmukat, éjszakai pihenésüket.

Tekintettel a probléma súlyára, valamint a lakók egészséges életkörülményeinek és pihenéshez való jogának biztosítása érdekében, a lakók és kereskedők érdekeit is figyelembe véve a Képviselő-testület a jelen rendeletet alkotta meg.

**Részletes indokolás**

1. §

A rendelet területi és tárgyi hatályát szabályozza.

2.§

Értelmező rendelkezés.

***Üzlet:*** *kereskedelmi tevékenység folytatása céljából létesített vagy használt épület illetve önálló rendeltetési egységet képező épületrész, helyiség ideértve az elsődlegesen raktározás, tárolás célját szolgáló olyan épületet vagy épületrészt is, amelyben kereskedelmi tevékenységet folytatnak.*

3. §

A folyamatos lakossági panaszokra való tekintettel szükségessé vált az üzletek éjszakai nyitva tartási idejének korlátozása. Tekintettel az Alkotmányban deklarált vállalkozás jogára és gazdasági verseny szabadsága elvére, a Képviselő-testület a kereskedelemről szóló 2005. évi CLXIV. törvényben biztosított rendeletalkotásra való felhatalmazás keretén belül, 24 és 06 óra között korlátozta az üzletek nyitva tartását. Ez a kereskedők érdekeit is figyelembe véve a törvényben nevesített 22 és 06 óra közötti nyitva tartás idő korlátozásánál megengedőbb szabályozás.

4. §

A rendeletben foglaltak megsértése esetén alkalmazható jogkövetkezmények.

5. §

A rendelet időbeli hatálya. A hagyománynak megfelelően szilveszter éjszakája kivételt képez a korlátozás alól.

6. §

Hatályba léptető rendelkezés.